SET พุ่ง 15 จุด รับปัจจัยบวกตปท. หลัง “รีพับลิกัน” หนุนขยายเพดานหนี้สหรัฐ
SET พุ่ง 15 จุด รับปัจจัยบวกตปท. หนุนแรงซื้อหุ้นใหญ่ กลุ่มธนาคารพาณิชย์, กลุ่มค้าปลีก หลังพรรครีพับลิกันหนุนขยายเพดานหนี้สหรัฐ ออกไปจนถึงเดือน ธ.ค.

7 ต.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.42 น. อยู่ที่ 1,634.47 จุด เพิ่มขึ้น 14.99 จุด หรือ 0.93% สูงสุดที่ 1,635.22 จุด ต่ำสุดที่ 1,624.59 จุด มูลค่าการซื้อขาย 28.18 หมื่นล้านบาท
นายอภิชาต ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยที่ปรับตัวขึ้นไปกว่า 10 จุดในช่วงเช้าวันนี้ได้ปัจจัยหนุนมาจาก Sentiment หุ้นต่างประเทศ หลังมีสัญญาณบวกจากพรรครีพับลิกันสนับสนุนการขยายเพดานหนี้ของรัฐบาลกลางสหรัฐออกไปจนถึงเดือน ธ.ค.2564 เพื่อช่วยให้สหรัฐผ่านพ้นภาวะวิกฤติไปจนกว่าพรรคเดโมแครตจะสามารถผ่านร่างกฎหมายที่จะช่วยคลี่คลายสถานการณ์ได้ก่อนสิ้นปีนี้
ทั้งนี้จึงส่งผลดีต่อหุ้นกลุ่มขนาดใหญ่ เช่น หุ้นกลุ่มธนาคารพาณิชย์ และค้าปลีก พร้อมให้แนวรับไว้ที่ 1,610 จุด และแนวต้าน 1,640 จุด